Hjemmelaget lystelt for å ta bilder med diffusert belysning fra alle sider
Et **lystelt** er en boks som kan brukes til å ta foto av objekter uten at det kastes skygger. Den kan for eksempel brukes til å ta bilder av et fysisk produkt til bruk i et leksikon, for dokumentasjon eller til markedsføring. Kombinasjonen av jevnt fordelt belysning og det diffuserende materialet gjør at det kastes minimalt med skygger, og det kan da se ut som produktet «svever» i intet og man kan oppnå et nøytralt bilde uten forstyrrende bakgrunn. Særlig blanke gjenstander krever lystelt for å unngå uønskede refleksjoner.

Vegger og materiale
-------------------

Veggene i boksen er laget av et diffuserende materiale slik at lys spres godt når det treffer flaten. Hvitt er den mest brukte fargen, men andre kan også brukes. Dette medvirker til jevn belysning av objektet. For eksempel kan man benytte hvite og matte papirark, men filt eller annen type matt tekstil kan også fungere som bakgrunn og underlag.

### Størrelse

Et Cubelite 60 lystelt som måler 60 cm i alle retninger
Lystelt kommer i forskjellige størrelser, men opptar typisk et areal på under 2×2 meter, og kan typisk settes oppå et lite bord. En tommelfingerregel er at teltet bør være stort nok til å ha minst 10 cm klarning til objektet som det skal tas bilde av. Mange lystelt er portable.

### Åpninger

Boksen kan ha en eller flere åpninger mot utsiden slik at man kan komme til for å ta bilde med kamera. Noen lystelt har helt åpen front, mens andre har en eller flere små luker som kan åpnes for å stikke inn kameralinsen.

Belysning
---------

Boksen kan enten ha integrert belysning eller bli belyst av lamper fra utsiden, for eksempel med en lampe på hver side av lysteltet. Alternativt kan man bruke 3-punkts lyssetting:

* **Hovedlys**: Står cirka 30 grader til siden og opp fra kameraet sin akse mot objektet.
* **Fyllys**: Står også på forsiden av objektet, men på motsatt side (høyre kontra venstre) og skal sørge for at man ikke får for mye skygge. Settes gjerne litt lavere enn hovedlyset.
* **Spisslys**: Skal stå bakenfor objektet og litt til siden, og skal skille objektet fra bakgrunnen.

* OppsettOppsett
* ResultatResultat

### Fargetemperatur

For å få et godt resultat anbefales det at objektet belyses av lamper med samme fargetemperatur (oppgis i kelvin eller K). Ulike fargetemperaturer kan for eksempel oppstå dersom man bruker lamper med forskjellige pærer, eller en kombinasjon av innebelysning og naturlig dagslys.

Kamerainnstillinger
-------------------

Til produktfotografering brukes oftest høye f-nummer (liten blenderåpning, lang dybdeskarphet), for eksempel 8 til 16. Det anbefales også å bruke lave ISO-verdier for å minimere støy, for eksempel 100 til 200. Hvitbalansen kan ta utgangspunkt i dagslys (5000 K til 6500 K) med mindre belysningen tilsier noe annet.

Se også
-------

* Lysbord

Referanser
----------

1. ↑  Harnang, Forfatter Harald (1. mars 2018). «Produktfotografering». *infotobloggen*. Besøkt 27. desember 2022.
2. ↑  Harnang, Forfatter Harald (6. februar 2012). «Foto av blanke gjenstander krever lystelt». *infotobloggen*. Besøkt 27. desember 2022.
3. 1 2 3 4 5 6 7 8 9  «Produktfotografering med lystelt - hurtig og enkelt!». *fotoplex.no*. Besøkt 27. desember 2022.
4. ↑  «Et lite fotostudio: Derfor er et lystelt genialt». *Digital foto norge*. 4. mars 2021. Besøkt 27. desember 2022.
5. ↑  «3-punkts lyssetjing». *FOTO og MEDIA* **(norsk nynorsk)**. 12. november 2015. Besøkt 27. desember 2022.

Eksterne lenker
---------------

* (en) Light tents – kategori av bilder, video eller lyd på Commons Rediger på Wikidata
* fotoplex.no - Produktfotografering med lystelt